Broj: 711-I-119-Pp-55/23-04-23

Zagreb, 6. lipnja 2023.

**SANDRA ĆAKIĆ KUHAR**

**direktorica trgovačkog društva Dom Poreč d.o.o. do 31. kolovoza 2022.**

**Predmet: SANDRA ĆAKIĆ KUHAR, direktorica trgovačkog društva Dom Poreč d.o.o. do**

**31. kolovoza 2022.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 6. lipnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 24. veljače 2023. na temelju prijave otvorilo predmet protiv Sandre Ćakić Kuhar, direktorice trgovačkog društva Dom Poreč d.o.o. do 31. kolovoza 2022., koji se vodi pod brojem Pp-55/23. U prijavi se navodi da je imenovana uz obnašanje dužnosti ravnateljice Doma za starije osobe Poreč, čiji je osnivač trgovačko društvo Dom Poreč d.o.o., ujedno i predsjednica Skupštine Istarske županije.

Nadalje, Povjerenstvo je dana 3. travnja 2023. na temelju prijave otvorilo predmet protiv Sandre Ćakić Kuhar, direktorice trgovačkog društva Dom Poreč d.o.o. do 31. kolovoza 2022., koji se vodio pod brojem Pp-93/23. U navedenoj prijavi se navode iste okolnosti kao i u prijavi povodom koje je otvoren predmet Pp-55/23 slijedom čega su predmeti Pp-55/23 i Pp-93/23 zaključkom Povjerenstva Broj: 711-I-963-Pp-93/23-04-12 od 19. svibnja 2023. spojeni.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu odredbi navedenog Zakona.

Uvidom u podatke sudskog registra Trgovačkog suda u Pazinu utvrđeno je da su Grad Poreč i Istarski domovi zdravlja – Case della salute dell' Istria jedini članovi trgovačkog društva Dom Poreč d.o.o. te da je Sandra Ćakić Kuhar imenovana Odlukom od 24. prosinca 2021. direktoricom navedenog trgovačkog društva te da je bila ovlaštena zastupati društvo s danom 1. siječnja 2022. kao i da je opozvana Odlukom od 31. kolovoza 2022. s istim danom.

Uvidom na mrežnim stranicama Grada Poreča Povjerenstvo je utvrdilo da Grad Poreč ima 81% udjela u trgovačkom društvu Dom Poreč d.o.o. slijedom čega bi temeljem ranije citiranog članka 3. stavka 1. točke 40. ZSSI-a direktor trgovačkog društva Dom Poreč d.o.o. bio obveznik u smislu odredbi toga Zakona.

Uvidom u podatke sudskog registra Trgovačkog suda u Pazinu Povjerenstvo je utvrdilo da je trgovačko društvo Dom Poreč d.o.o. jedini osnivač ustanove Dom za starije i nemoćne osobe Poreč u kojoj Sandra Ćakić Kuhar obnaša dužnost ravnateljice. Kako Dom za starije i nemoćne osobe Poreč nije trgovačko društvo već je osnovan u pravnom obliku ustanove, obnašanje dužnosti ravanteljice navedene ustanove nije osnova prema kojoj bi Sandra Ćakić Kuhar bila obveznik ZSSI-a.

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-531-Pp-55/23-02-23 od 29. ožujka 2023. zatražilo od Istarske županije dostavu očitovanje obnaša li Sandra Ćakić Kuhar dužnost člana predstavničkog tijela Istarske županije te, ako obnaša, od kada je na navedenoj dužnosti i prima li za njeno obnašanje naknadu i u kojem iznosu.

Pročelnica Stručne službe Skupštine Istarske županije na spomenuto je traženje Povjerenstva odgovorila dopisom KLASA: 044-01/23-02/02, URBROJ: 2163-01/3-23-02, od 17. travnja 2023. u kojem je navela da je temeljem konačnih rezultata izbora članova Županijske skupštine Istarske županije provedenih 16. svibnja 2021., Sandra Ćakić Kuhar izabrana u Županijsku skupštinu na listi IDS - ISU-PIP – Zeleni te da je na konstituirajućoj sjednici Skupštine Istarske županije, održanoj 17. lipnja 2021., izabrana za predsjednicu Županijske skupštine. Dalje se u dopisu navodi da sukladno odredbama Odluke o naknadama članovima Skupštine Istarske županije („Službene novine Istarske županije“ broj 13/01, 4/06, 8/14, 6/21 i 37/22) predsjednik/ica Skupštine ima pravo na mjesečnu naknadu u neto iznosu od 1.800,00 kuna (238,90 €) te da je Sandra Ćakić Kuhar mjesečnu naknadu primala od dana konstituiranja Skupštine (17. lipnja 2021.) do kraja 2021., odnosno stupanja na snagu ZSSI-a. Zaključno se navodi da se prestankom obnašanja dužnosti direktorice trgovačkog društva Dom Poreč d.o.o., Sandri Ćakić Kuhar od listopada 2022. (naknada za rujan) ponovno mjesečno isplaćuje naknada sukladno Odluci o naknadama članovima Skupštine Istarske županije.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga obveznika definiranog ZSSI-om. Druga javna dužnost iz članka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a. Tako su članovi predstavničkih tijela jedinica lokalne i područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti člana predstavničkog tijela Istarske županije nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Također, Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice.

Nadalje, Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22., 114/22. i 18/23.) uređen je način izbora, prava i obveze predsjednika i članova uprave trgovačkih društava te istim nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom odredbi Zakona o lokalnim izborima i Zakona o trgovačkim društvima u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti direktora trgovačkog društva Dom Poreč d.o.o. i člana predstavničkog tijela Istarske županije protivno odredbi članka 17. stavka 1. ZSSI-a.

Nadalje, Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat u razumnom roku za razješenje prava i obveza te je zauzelo stav da se na ove osobe neće primjenjivati odredbe ZSSI-a.

Stoga, a budući da je Sandra Ćakić Kuhar imenovana Odlukom od 24. prosinca 2021. direktoricom trgovačkog društva Dom Poreč d.o.o. te da je bila ovlaštena zastupati društvo s danom 1. siječnja 2022., kao i da je opozvana Odlukom od 31. kolovoza 2022. s istim danom, dakle, u razumnom roku, Povjerenstvo ističe kako protiv Sandre Ćakić Kuhar nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Sandra Ćakić Kuhar, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana